ད་དུང་འཕགས་པ་ཤིང་ཀུན་གྱི་གཡས་གཡོན་གང་སར་བོད་ཀྱི་ཆོས་རྒྱུད་ཆེན་མོ་བཞི་དང་།གཡུང་དྲོན་བོན་ཀྱི་དགོན་པའང་ཡོད་ལ།དེ་དག་མང་པོ་ཞིག་གི་བསྟན་སྤྱིན་བོད་ནས་ཕེབས་པ་གཙོ་ཆེ་ཞིང་།འགའ་རེ་ནི་སྔོན་བོད་ཀྱི་མི་རིགས་ཡིན་ནའང་ད་ལྟ་བལ་གཞུང་གི་འཛིན་སྐྱོང་འོག་ཡོད་པ་གློ་བོ་དང་།སྙེ་ཤངས།རྟ་མང་།ཡོལ་མོ་སོགས་ཀྱི་ཡུལ་མིས་འཛིན་སྐྱོང་འོག་ཡོད་པ་དེ་འདྲ་ཡང་སྣང་།བལ་ཡུལ་དུ་རྒྱུན་སྡོད་བྱེད་པའི་མི་རྣམས་ཀྱིས་བཤད་པར་གཞིགས་ན།མཆོད་རྟེན་བྱ་རུང་ཁ་ཤོར་གྱི་ཉེ་འཁོར་དང་རྒྱལ་སའི་ཤར་ནུབ་ཀྱི་ཕྱོོགས་མཐའི་རི་སུལ་གང་སར་ཁྱོན་བསྡོམས་བོད་རིགས་ཀྱི་དགོན་པ་དང་།སློབ་གཉེར་ཁང་བརྒྱ་ཕྲག་ཙམ་ཡོད་པར་བཤད་ལ།དེ་དག་ཀྱང་བལ་ཡུལ་གཞུང་གི་ཁྲིམས་ཐོག་ནས་ངོས་ལེན་ཡོད་པ་ཤ་སྟག་ཡིན་ཟེར།དགོན་པ་དེ་དག་གི་ཕྱིའི་བཟོ་བཀོད་མཛེས་ཤིང་ནང་གི་སློབ་གཉེར་བ་ཚོའི་འཚོ་བའི་ཆ་རྐྱེན་ཀྱང་བོད་ཀྱི་དགོན་པ་རྣམས་དང་མི་འདྲ་བར་ཧ་ཅང་ལེགས་ནའང་།ཤེས་རབ་ཀྱི་རྣ་བ་བླགས་ཏེ་ཞིབ་མོར་ཉན་ན།མང་པོ་ཞིག་ནི་དཔལ་འབྱོར་གྱི་སྟོབས་ཤུགས་ཁྲོད་ནས་གཙུག་ཁང་དང་།གྲྭ་ཤགཁོར་ཡུག་སོགས་ཕྱི་ཡི་མཛེས་ཆོས་གཙོ་བོ་བཟུང་བ་ལས་ནང་གི་སློབ་གཉེར་གྱི་ཕྱོགས་སུ་དེ་ཙམ་གྱི་ཤུགས་སྣོན་བྱེད་ཀྱིན་མེད་པའི་ཚོར་སྣང་ཞིག་མི་སྐྱེ་ག་མེད་ཡིན།དེའི་རྒྱུ་མཚན་ཡང་དགོན་སྡེ་མང་པོ་ཞིག་ཏུ་རྔ་བརྡུང་སྦུབ་དཀྲོལ་སོགས་ཆོ་ག་ཙག་ཙིག་བློར་འཛིན་གྱི་བྱ་བ་རྐྱང་པ་གཙོ་བོར་འཛིན་པ་ལས།ལོ་ཆུང་དགེ་འདུན་པ་ཚོར་ནང་བསྟན་ཤེས་རིག་གི་ཉིང་བཅུད་དུ་གྱུར་པའི་གཞུང་ལུགས་རྣམས་ལ་སློབ་ཚན་མཁོ་སྤྲོད་བྱེད་ཀྱིན་མེད་པ་ནི་ཧ་ཅང་བློ་ཕམ་དགོས་པའི་གནས་ཤིག་ཀྱང་རེད།ལྷག་པར་དུ་དགོན་པ་འགའ་རེར་ལོ་ན་དྲུག་བདུན་ཙམ་ལས་མ་ཟིན་པའི་བྱིས་པ་ཉི་ཤུ་ནས་བརྒྱ་ཡི་བར་དུ་བདག་གཉེར་བྱས་ཡོད་ནའང་།དེ་དག་གི་རྣ་བར་གཤེ་སྐུར་དང་།མཚངས་འབྱིན།ཐབ་ལས་ལ་བསྐུལ་བ་ཙམ་ལས་ཆོས་ཀྱི་བྱམས་བརྩེ་དང་།ཆོས་ཀྱི་སློབ་གསོ་ཡང་དག་པ་ཞིག་ཀྱང་རག་གི་མེད་པ་འདིས།དགོན་པ་དེ་དག་གི་དོ་དམ་པར་གྱུར་པའི་བླ་སྤྲུལ་ཚོར་ཆོས་ཀྱི་ཤེས་ཚད་དང་དུས་རབས་ཀྱི་བསམ་པའི་དཔལ་ཡོན་གྱིས་ལྡང་གིན་མེད་པ་གསལ་བོ་རེད།འོན་ཀྱང་ཁོང་ཚོ་ནི་འཁོར་དང་གོ་ས་ཡོད་པའི་བླ་སྤྲུལ་ཡིན་ལ།རྒྱུ་ནོར་མངའ་ཐང་ཅན་གྱི་ཚོང་དཔོན་ཡང་ཡིན་པས།དེ་དག་གི་མདུན་སར་འབྱོར་མེད་ཀྱི་གྲྭ་རྐྱང་དཔྱོད་ལྡན་ཚོར་ཡང་བཞུད་ལམ་ཡངས་པོ་ཞིག་མེད་པ་གསལ་པོ་རེད།